open-index/open-wikipedia-markdown huggingface dataset:
پيضرو سانشيز

**پيضرو سانشيز** (مزيود ف 29 فبراير 1972 ف مدريد) سياسي صبليوني لي شاد لمنصب ديال رئيس لوزارا د سپانيا من يونيو 2018. و هوّ لأمين لعام ديال حيزب لعمال الشتيراكي الصبليوني من يونيو 2017، و كان شد نفس لمنصب مابين 2014 و 2016. و كان تّنتاخب رئيس ديال الشتيراكية لعالمية *Socialist International* ف نونبر 2022.

## مصادر

تصنيف:ناس حيين
تصنيف:زيادة 1972
تصنيف:السياسة د صبانيا
أليكسي ناڤالني

**أليكسي أناطولييڤيتش ناڤالني** (مزيود ف 4 يونيو 1976، توفى ف 16 فبراير 2024) كان قايد د لمعارضة، محامي، مناضل ضد لفساد، و معتاقل سياسي روسي. كان نضّم مضاهرات ضد لحوكومة و ترشح ل لإنتخابات د الرئاسة باش يدعم إصلاحات ضد لفساد ف روسيا و ضد الرئيس لحالي ڤلاديمير پوتين. ناڤالني هوّ لمؤسس ديال "لمؤسسة ضد لفساد" FBK، و عتابراتو مونضامة لعفو الدولية "محابسي د الرأي"، و حصل على جايزة ساخاروڤ على خدمتو ف مجال حقوق بنادم.

ناڤالني تحاكم جوج مرات، ف 2013 و 2014، ب تهمة ديال لإختلاس. بزاف ݣالو بلي هاد لمحاكمات كانو ب دوافع سياسية، باش يبررو لمنع ديال الترشح ديالو ف لإنتخابات. ترشح ل لإنتخابات لبلدية د موسكو و جا التاني ب 27% د لأصوات. ولاكين تّمنع من الترشح ل لإنتخابات الرئاسية د 2018.

ف غشت 2020، ناڤالني مشى ل السبيطار ف برلين ف حالة خطيرة بعدما تعرّض ل التسميم. ناڤالني حمّل پوتين لمسؤولية د هادشي لي طرا، و التحقيق لي تدار بيّن بلي لهيئة د لأمن الروسية كان عندها دخل ف لموضوع. ف يناير 2021، رجع ل روسيا و تشد تماك ب تهمة خرق لإفراج لمشروط ملي كان ف ألمانيا ف السبيطار. مورما تشد، شعلو مضاهرات كبار ف روسيا كاملة. ف فبراير 2021، تّحكم عليه ب عاماين و نص د لحبس، و لمونضمات لي أسس تسدّو ب حجة التطرف. ف مارس 2022، تّحكم عليه ب 9 سنين خرة د لحبس ب تهمة لإختلاس و حتيقار لمحكامة. الطلب د لإستئناف لي دارو تّرفض و تنقل للحبس ب حراسة مشددة. ف غشت 2023، تزادو ليه 19 عام د لحبس ب تهمة التطرف.

ف دجنبر 2023، ناڤالني غبر من لحبس ل مدة 3 د السيمانات. و عاود بان ف حبس إصلاحي جا ف لمنطقة لقطبية ف روسيا. ف 16 فبراير 2024، السربيس د لحباسات الروسي علن بلي ناڤالني مات على عمر د 47 عام. لوفاة ديالو تسببات ف مضاهرات ف روسيا و بلدان خرين.

## مصادر


تصنيف:وفيات 2024
تصنيف:زيادة 1976
تصنيف:روسيا
مدافعة د موازين

**لمدافعة د موازين** طرات ف 23 ماي 2009 ف التيران د حي النهضة ف الرباط. علّاقل 11 واحد من لي كانو حاضرين ف مهرجان موازين توفاو بسباب لمدافعة، منهوم 5 د لعيالات، 4 د الرجال و 2 مراهقين، و 40 واحد تجرحو.

لمدافعة طرات ملي حاولو لحاضرين ل حفلة ديال عبدلعزيز الستاتي لي كانت عاد سالات، باش يخرجو بزّربة. واحد السياج طاح ف هاد لمحاولة و عرّض لحياة د 70000 حاضر ل لخطر. لحفلة د الستاتي كانت بدات معطلة على لوقت لي كان ف الجدول، و هادشي خلّا ناس لي كانو حاضرين ل حفلات خرين، منهوم ديال ستيڤي واندر، باش يمشيو يحضرو ل الستاتي. بسباب الطلب لكبير، تحولات لحفلة من منصة صغيرة ل التيران باش يكونو كراسا كافيين على مقاس الطلب د الجماهير.

أغلبية د لي ماتو كانو صغار ف لعمر و كاملين كانو مغاربا. 8 من لمجروحين كانو ف حالة خطيرة. تلقاو الضحايا مورما تسالات لمدافعة، و كانو ماتو مخنوقين بسباب الزحام و الضغط د بنادم.

لوالي د الرباط حسن لمراني ݣال بلي لحاضرين هوما السباب ف لمدافعة حيت حاولو باش يخرجو بزّربة و نقّزو فوق لبارييرات د لحديد. واحد من لحاضرين تساءل علاش لبوليس سدو لبيبان و ماتدخلوش ملي لقضية ولات خطيرة. 3000 بوليسي كانو خدّامين ف لحادات. جمعية مغريب التقافات نشرات بيان عبّرات فيه على "لحزن الشديد ديالها"، و عزّات جميع لي تأترو ب هاد لفاجعة. لماليك محمد السادس صيفط بريات د التعزية ل لفاميلات د الضحايا، و عرض باش يخلص جميع مصاريف لݣنازة و السبيطار. وزارة الداخلية علنات بلي غادي تدير تحقيق ف لقضية.

## مصادر

تصنيف:تاريخ د رباط
تصنيف:2009 ف لمغريب
تصنيف:لقرن 21 ف الرباط
تصنيف:كوارت دارها بنادم ف لمغريب
دوزي

**عبد لحفيض دوزي** (مزيود ف 30 أبريل 1985) لمعروف ب سميتو لفنية "**دوزي**"، هوّ موغني مغريبي ديال لپوپ.

## لكاريير
دوزي بدا لكاريير ديالو ف عمر صغير، ملي بان ف التلفازة لمغريبية و هوّ كيغني "لا للحرب" لي ألّفها خوه قادر دوزي. ف 1993، شارك ف مهرجان ديال الشباب لي نضماتو محطة د الراديو ف وجدة و كان أصغر مشارك ف داك لعام. ف 1994، سجّل أول ألبوم ديالو "ڭولو ل ميمتي تجيني"، و ف 1997، صدر لڤيديو كليپ اللول ديالو ديال أغنية "رواحي ليا". ف 2004، أغنيتو "يا لي ناسيني" حققات نجاح كبير ف الراديو، و تعيّط ليه باش يشارك ف تسجيل لمجموعة لغنائية Rai n' B Fever 2. ف 2008، دوزي طلق اللابيل "ليناطوپ پروداكشن" Linatop Production و مشى ف ضورة باش يشهر لألبوم الجديد ديالو "100% دوزي". من ديك الساع سجل بزاف د لأغاني لي منها مجموعات و سينڭلات، بحال "لعيون عينيا"، "ديوني ل بلادي"، "لموجة"، "دينا".

دوزي غنا ف بزاف د لمهرجانات الدولية بحال مهرجان موازين. كيغني ب الداريجة، لفرانساوية، النڭليزية، و شي مرات ب لوغات خرين بحال الصبليونية، لهندية و التركية.

دوزي كان من بين لي شاركو ف لغنا ديال لأغنية الرسمية د كاس لعالم د لأندية 2022 ب عنوان ويلكام تو موروكو.

## أعمالو
### ألبومات

**سلطانة**

**%100 دوزي**

**حياتي**

### أنجح لأغاني

## مصادر

تصنيف:ناس د وجدة
تصنيف:ناس حيين
تصنيف:زيادة 1985
تصنيف:مغني مغريبي
عبدلإله رشيد

**عبدلإله رشيد** (مزيود ف 21 فبراير 1984 ف الدارلبيضا) مومتيل مغريبي. تلقى تكوين أكاديمي ف مجال الصحافة و التنشيط لإداعي. لعامال اللول ديالو ف التمتيل كان فيلم يا خيل الله لي خرج ف 2012.

## لأعمال

### التلفازة

* 2015: مسلسل حبال الريح
* 2016:
** فيلم الكنز المرصود
** مسلسل عين الحق
* 2017: لموسم اللول ديال مسلسل رضاة الوالدة
* 2018: مسلسل ديسك حياتي
* 2019:
** لموسم التاني ديال مسلسل رضاة الوالدة
** فيلم قلبي بغاه
* 2020: مسلسل شهادة ميلاد
* 2021: مسلسل داير البوز
* 2022: مسلسل مول لمليح

### السينما

* 2012: فيلم يا خيل الله
* 2013: فيلم أݣادير إكسپريس
* 2017: فيلم غزية
* 2023: فيلم الشطاح

## مصادر

تصنيف:ناس تزادو ف الدار البيضا
تصنيف:زيادة 1984
تصنيف:مومتيلين ؤ مومتيلات مغاربا
مغريب التقافات

**مغريب التقافات** هيّ جمعية مغريبية أسساتها ياسمين لفيلالي ف 23 أكتوبر 2001، و تّعتارف بيها رسمياً كا جمعية د الصالح لعام ف 21 دجنبر 2009. لهدف ديالها الرئيسي هوّ التنشيط التقافي و لفني على مستوى حتيرافي ل صالح الجمهور لمغريبي.

الرئيس د الجمعية من يوليوز 2015، هوّ عبد السلام أحيزون، وزير فايت د التواصل لي كان رئيس تنفيدي ديال تيصالات لمغريب.

## مصادر

تصنيف:تقافة د لمغريب
يارين

**يارين** (بالناورية: **Yaren**)، اللي كانت كاتسمّا قبل **ماكوا**، ولاّ **موكا**، هي حوما جات ف ناورو، لبلاد لوحيدة ف لعالم اللي ما فيهاش عاصيما. حيت يارين هي لبلاصة اللي كاتجمع فيها لأغلبية د لإدارات د لبلاد، و تا لبرلمان، محسوبا هي لعاصيما ديال لبلاد واخا ماشي مرسّمة.

جات يارين ف لجنوب لغربي د لبلاد، و كاطّل على لمحيط لمهدّن. هي حوما جديدا، تبنات ف 1968.
## مصادر


تصنيف:ناورو
تصنيف:عواصم ديال بلدان
تصنيف:تأسيسات د 1968 ف ناورو
سعد موفق

**سعد موفق** (مزيود ف 1994 ف الدارلبيضا) مومتيل مغريبي.

## لكاريير
بعدما شد لباك، لتاحق ب لمعهد لعالي د لفن لمسراحي و تّنشيط تّقافي ف الرباط، و تخرج منو ف 2017. بدا لكاريير ديالو ف أعمال لي بانو ف التلفازة و السينيما، و قدم مجموعة د لأدوار بشكل متميّز.

## لخدمة ديالو

### أعمال خرة
* 2020: ڤيديو كليپ ديال أغنية "نوطة" ديال ديزي دروس لي كان طرف من حملة "خلي قلبك يدوب" ديال شركة ميريندينا

## جوايز
* 2023: أحسن دور رجالي ف مهرجان آرليم د السينما لمغاربية ف هولاندا

## مصادر

تصنيف:زيادة 1994
تصنيف:ناس تزادو ف الدار البيضا
تصنيف:مومتيلين مغاربا د لقرن 21
جيلان

**خولة مجاهد** لمعروفة ب سميتها لفنية **جيلان** ؤلا **جايلان** و ب لحروف اللاتينية **Jaylann** (مزيودة ف 9 يناير 1994 ف الرباط) موغنية مغريبية. بدات لكاريير لفنية ديالها بعدما شاركات ف برامج ستوديو دوزيم و ذ ڤويس أراب *The Voice Arabe*.

## حياتها
جيلان خدات لإهتمام ديالها ب لمزيكة من بّاها لي كيلعب لكامانجة. ملي كانت صغيرة كانت كاتعجبها أم كلتوم و عبد الحليم حافظ. بدات ف اللول ب لمزيكة الشرقية، قبل مايتحول الستيل ديالها ل لمزيكة لغربية لي متأترة ب لبلوز و الدجاز.

جيلان مجوجة ب لموغني و لمونتيج لمغريبي عبد الإله العراف لمعروف ب "بيتهوڤن".

## لكاريير
بدات لكاريير ديال جيلان ف 2014 ملي شاركات ف برامج ستوديو دوزيم و ذ ڤويس أراب *The Voice Arabe* و كوك ستوديو *Coke Studio*، و ف نفس لعام سجّلات أغنيتها اللولة "كانشوفك". ف 2016 صدرات أغنيتها "زاز لوز" معا بلاك جاڭوار. أغنيتها "ماما" لي خرجاتها ف 2017 حققات نجاح و فاتت 3 د لمليون شوفة ف يوتيوب.

ف 2018، سنات معا شركة لإنتاج BMagnitvde. و بدلات سميتها لفنية من "خولة" ل "جايلان" باش تّعرف كتر على برا. ف 2019 خرجات أغنية "ألو ألو" لي جابت كتر من 20 مليون شوفة ف يوتيوب. و ف 2020 شاركات ف مسابقة لمزيكة د ؤراسيا و جات السابعة ف الترتيب ف لفينال ب أغنية Je t'aime.

ف 2021 شاركات معا فنانين أفارقة خرين ف مشروع موسيقي "غني ل إفريقيا" Sing For Africa (سينڭ فور أفريكا). و دارت مشاريع غنائية بحال أغنية "لا ماجي" *La Magie* معا فنانين بحال حنان الخضر، موهومبي، و أكوما.

ف 2023، شاركات ف حفل "سحر و لوان" Charme et couleurs ف مونريال، كانادا، من تنضيم لمركز التقافي لمغريبي.

## لأعمال
### سينڭلات
* 2014: كانشوفك
* 2016: زاز لوز (معا بلاك جاڭوار)
* 2017: ماما
* 2018:
** Je t'aime
** لا ماجي La Magie (معا فنانين خرين من إفريقيا)
* 2019: ألو ألو
* 2020:
** شي وقات (معا بيتهوڤن)
** Étranger
* 2021: مان ؤن فاير Man On Fire (معا إداهامز)
* 2022: وي وي
* 2025: ها وليدي

## ألبومات
* 2020: ڭيطو Ghetto

## جوايز
* ترشحات ل جايزة أفريما على أحسن موغنية ف منطقة شمال إفريقيا ف 2019 (ربحاتها ندى أزهاري)، 2021 (ربحاتها منال)، 2022 (ربحاتها فوزية)، و 2023.

## مصادر

تصنيف:زيادة 1994
تصنيف:مغنية مغريبية
تصنيف:ناس تزادو ف الرباط
مدينة (مالطا)

**مدينة** (ب لمالطية  **Mdina** أولا شيتا ڤيكيا  **Citta Vecchia**) هي لعاصمة لقديمة ديال مالطا من لعصر لقديم حتى لعصور لوسطانية. جات مدورة بصور على موطاع عالي فوسط لجزيرة و لمساحة ديالا 900 متر مربع. لمدينة أسسوها لفينيقيين فلقرن 8 قبل لميلاد وحد لأن باقي فيها أثارات فينيقيية مورا الأسوار د لمدينة لقديمة.

تسمات مدينة ب "لمدينة الساكتا" من عند ناس ديالا و ناس اللي كيزروها و باقيا لمدينة لقديمة مسكونة اللي وصل عدد الناس اللي ساكنين فيها ف نونبر 2005 ن 278  نسمة و هي جات لاصقة ف مدينة د الرباط لي عدد لناس لي ساكنين فيها هو 11000. أكثرية د لبني لي ف لمدينة لقديمة هو خاص بناس ديالا و فيها شي مواطع لي كتعجبو ناس لي كيجيو من برا بحال كاتدرالية سانت پول اللي حداها ساحة لمدينة لقديمة, قصر ولهانة, نورمان هاوس, كنيسة أڭاطا الصغيرة, ميدان باستيون. مدينة عندا فرقة د كورة لي تأسست ف 2006 و لي كتلعب ف درجة ثالثة ف مالطا.

## تاريخ

### لعصر لقديم
لعلو لي مبنية فوق منو *مدينة* كان مسكون من قبل-تاريخ، و ف لحقبة د برونز كانو كتخبعو فيه ناس حيت ساهلا تدافع عليه. لفينيقيين ستعمرو مالطا فلقرن 8 و أسسو مدينة ديال ماليت فوق هاد لعلو. من بعد صيطرت عليها لجمهورية رومانية ف  218 ق.م و سماوها ميليت. فديك لوقت كانت لمساحة ديالا 3 د مرات لمساحة ديال دابا.

### لعصور لوسطانية
ف 870, ميليت لبزانطنية، ملي كان حاكما لوالي أمروس، حاصروها بني لأغلب لي كان كقودوم حلف العضيم. هو مات ف دابيزة، و سودة بن محمد صيفطوه من سيسيليا ماش يكمل لحصار. مور شي د شهورا، لمدينة ستسلمت. سكان ديالا تقتلو و كنائس تسرقو. لحجر ديال كنائس تستعمل ف لبني ديال لقصر د سوسة ف تونس ديال دابا.

## مصادر


تصنيف:مالطا
تصنيف:عاصيمة قديمة على حساب لبلاد
راس السوق

**راس السوق** ؤلا أخر ما **غنّات أم كلتوم** (بالنݣليزية: **State of the Art** ؤ بالفرانساوية: **Etat de l'Art** ؤ اللي كايعنيو حرفيا **حالة الفن**) هي أخر ما وصل ليه شي ضومين بحال العلوم، الطيكنولوجيا، الفن، الطب ؤ زيد ؤ زيد.

## تاريخ الكلمة
العبارة الأصلية **State of the Art** بالنݣليزية أول مرة بانت فالقرن العشرين ؤ بالضبط ف 1910 ف واحد الكتاب ديال الهندسة سميتو *Turbines Operated by Gases of Combustion (التوربينات اللي خدّامين بالݣازات ديال الحريق)* كتبو *هينري هاريسّون سوپلي Henry Harrison Suplee. الفقرة اللي دكرات عبارة State of the Art* كاتݣول: "In the present state of the art this is all that can be done" اللي الطرجمة ديالها: "ف راس السوق اللي كاينة دابا غا هادشي اللي يمكن يتدار".

## فالبحت العلمي
فالضومين الأكاديمي ؤ د البحت العلمي المصطلح ديال "راس السوق" كايعني "راس المعارف" حيت كايعتامد على تحليل د أخر ما تكتب فالكواغط العلميين ديال واحد الضومين، سيرتو ف ضومينات بحال البحت الطبي ؤلا الدكا المصنوع.

الفريان ديال راس السوق ؤلا راس المعارف "Dresser un état de l'art" كايعتامد على أنك تبقشش على ݣاع المعلومات اللي كاينين على واحد الضومين ؤ ليهم تدير تحليل synthese ؤ بانشمارك benchmark. هاد الخطوة مهمة بزاف فالبداية د أيتها بحت علمي ؤلا أطروحة ديال الدوكتورا ؤ الغاراض منها هو أن الواحد يبني على المعارف اللي ديجا موجودين فواحد الضومين بلاما يعاود يختارع الرويضة بأنه يعاود يدير تجارب اللي ديجا تدارو ؤلا يعاود يوصح ل حواصل (ستنتاجات) اللي ديجا مسلّم بيهم الضومين.

الخدمة ديال أنك تفاري مع راس السوق ؤلا راس المعارف كاتتدار على طريق البيبليوݣرافيا travail bibliographique ديال الضومين اللي خدام عليه. هاد الخدمة كايكون فيها التحليل ديال الكتيشافات ؤ الختيراعات اللي تدارو ؤ أخر ما كاين فالضومين ؤ أنك تدير الميزاجور، خصوصا ف داكشي اللي يالله خرج.

## فالتصنيع
بالفرانساوية فالضومينات الهنداسة المعمارية ؤ الهندسة ؤ البني كايخدمّو العبارة « règles de l'art » ديال اللي عندها تقريبا نفس المعنى ديال راس السوق ؤلا راس الصنعة.

فالشركات، راس السوق عندو بالأساس علاقة بالفياق الطيكنولوجي اللي كايجي على طريق القراية ديال المجلات ؤ المنشورات المتخصصة ف شي ضومين ؤ المشاركة فالكولوكات ؤ المؤتمرات ؤ الفورماصيو المستامرة فالضومين.

راس الصنعة ؤلا راس الطيكنولوجيا « état de la technique » عبارة ؤخرة ديال راس السوق ؤ اللي كاتوصف المعاير ديال التمجديد critères de nouveauté باش تاخد واحد البروڤي: واحد الختيراع كايتعتابر جديد غا فالحالة اللي كايكون فيها فايت راس السوق / راس الطيكنولوجيا / راس الصنعة.

فالضومين ديال البروڤيّات، عبارة "State of the art" كاتتخدّم من طرف الهيئات الرسمية بالنݣليزية.

## نوطات لوغاوية

## مصادر

تصنيف:مصطلحات تقنية
تصنيف:مصطلحات ؤ تعبيرات ب داريجة
تصنيف:ستيتناء من طاݣ ناقصين تصاور
براح

[تصغير|تصويرة مرسومة ديال البرّاح د مدينة [ماساشوسيتس|ماساتشوسيت ف ميريكان ف 1909]]
**البرّاح** هي واحد الشخص كان كيدير خدمة كانت شحال هادي ؤ اللي كان الهدف ديالو يوصل للناس د الدوار ؤ د المدينة الخبيرات الجداد ؤ المرسومات ديال السلطان ؤلا ديال السولوطات. البراح كان كايضور فالمدينة ؤلا الدوار حتى كايلقى شي بلاصة عالية بحال شي صمعة ؤلا حيط ؤ علوة اللي ممكن للناس يتجوقو فيه عليه باش يشوفوه ؤ يسمعوه ؤ كايبدا بالتبراح ديال الخبارات ؤ المراسم. ؤ كان غالبا كايسالي هدرتو ب عبارة "الحاضر يعلم الغايب".

## مصادر


تصنيف:حرفة تقليدية
سناء عاصف

**سناء عاصف** هي ممثلة وكوميدية مغريبية عايشة ففرنسا، ربحات جائزة الإبداع فمهرجان المسرح الإفريقي فالرباط عام 2023.

## مسيرتها الفنية
تعلقات عاصف بالمسرح ملي كانت صغيرة، الشي لي خلاها ترجع تقرا الفن فمعد الفن الدرامي فالدار البيضا عام 2014، بعد ما تخصصات لمدة طويلة فمجال التسيير وإدارة المقاولات ففرانسا. كاتفضل سناء المسرح، حيت كاتلقى فيه قوّة كبيرة باش تعبر على أفكارها ووجدانها. عام 2017، سناء ستاقرات ففرنسا، وخدات ماستر فالمسرح من جامعة السوربون.

## الأعمال ديالها
سناء عاصف عندها أكثر من 30 فيلم ومسرحية:

### المسرحيات
* مسرحية «كلام» معا فرقة مسرح "الشامات". ألفها محمّد برادة ودار ليها الإخراج بوسلهام الضعيف، ترشحات للمشاركة فمهرجان المسرح العربي فبغداد.

* حدائق الإسپيريديس دارت ليها الإخراج الصبليونية أليسيا سوتو.

* مسرحية “حلم بلا حدود ”، لي خدامت فيها على نصوص ديال الكاتبة فاطمة المرنيسي معا آمال عيوش. دار ليه الإخراج آن لور لييجوا.

* مسرحية "شيكسبير في القلب” ديال لحسن زينون،
* العرض الفردي “كان يا مكان التنورة” لي كتباتو معا أمين بودريقة، و ربحات بيه جائزة الإبداع فمهرجان المسرح الإفريقي فالرباط سنة 2023.

* مسرحية نظير "جينت" ديال هنريك إبسن
* مسرحية "برنيس" لآن ديال ور ليجويس
* مسرحية "روبرتو زوكو" ديال برنارد ماري كولتيس
* مسرحية "الله يصلح" دياليوسف لحريشي

### الأفلام
* مصير النساء
* علي زاوا
* ملائكة الشيطان
* أوركسترا منتصف الليل
* دموع الشيطان 

## لفراقي دالمسرح

* فرقة مسرح "الشامات" 
* فرقة الساعة 19 مسرح 
*

## مصادر

تصنيف:مسرحية مغريبية
تصنيف:فنانين ؤ فنانات مغاربا
ڤيناڭريت

**لڤيناݣريت** هو صوص مشهور في بزاف ديال المطاعم ف العالم، خصوصا ف لبريزيل و لبرطقيز. هاد الصوص غالبا كيتستعمل مع الشلاضات، الشورباط و الأكلات المشوية.

كلمة "ڤيناݣريت" عندها أصول لاتينية، جات من كلمة  لي كاتعني "خل". الصوص مكونة أساسا من لخل، زيت الزيتون، الملحة و الفلفلة. ولاكين المقادير تقدر تختالف على حساب التفضيلات لمحلية و الشخصية، و فيه إضافات عادية بحال البصلة، ماطيشا، الفلفلة، التومة و لعشوب.

ف البريزيل، ڤيناݣريت مرتابطة سيرتو بالشوراسكو، و كتقدم كاختيار منعش و حامض لتوازن نكهات ديال اللحم المشوي. الوصفة البريزيلية النموذجية كتضمن ماطيشا، لبصلة، لفلفلة، قزبور، زيادة على الخل و زيت الزيتون.

ف لبرطقيز، المولهو ڤيناݣريت تاهوّ مشهور، و كيتستعمل كـ عطرية ف الشلاضات و لحوت المشوي. الوصفة كتختلف، ولكن عادة كيتضمن لخل، الزيت، الملحة و فلفلة.

## مصادر

تصنيف:ماكلة
تصنيف:كوزينة د لارجونتين
الرباط، مالطا

**الرباط** (بالمالطية: *Ir-Rabat*) هي مدينة جات ف جّيهة شّمالية ديال مالطا، فمارس 2014 لعدد ديال نّاس لي كيسكنو فهاد لمدينة وصل ل 11,497. الرباط هيّ مدينة جات حدا لعاصيمة لقديمة ديال مالطا مدينا، فالعهد ديال الرومان كان جزء من لمنطقة شّمالية-لغربية ديال الرباط تابعة ل ميليتا، لمدينة رّومانية.

لمجليس لمحلّي د الرباط  هو لّي مسؤول على لموقيع الاثري ديال باحريجا(Baħrija).

لقطات من فيلم ميونخ و النسر الكحل تْصورو ف الرباط.

ف دجنبر 1999، نفصلات مدينة متارفا على الرباط باش تّا هيّ تأسس لمجليس لمحلّي ديالها على حساب القانون XXI.

## الأصل د السمية
الرباط هي واحد لْكلمة سامية يمكن تعني "لمدينة لّي محصنة" أولا "ضاحية" و ضّاحية كتعني لمنطقة دسْكنى لّي جات خارجة على لمدينة ؤلا الدوّار. ف لعربية هاذ لْكلمة كتعني حصن صغير، ؤ لّي عادة كيستاضف عدد قليل ديال لعسكر.

## مصادر


تصنيف:مدون و دواور د مالطا
محمد بن عبد الله الجندي

**محمد بن عبد الله الجندي** (مزيود ف 1954 ف مراكش، توفى ف 5 مارس 2024 ف نفس لمدينة) مومتيل مغريبي. كيتّعتابر من أبرز لفنانين لمغاربا، ب مشوار ف التمتيل فايت 4 د لعقود. كينتامي ل عائلة الجندي لفنية، و هو لخو الصغير ديال لفنان لمشهور محمد حسن الجندي.

شارك ف بزاف د لأعمال لمسراحية و التلفازية و السينيمائية و تا ف الراديو، منها أعمال مغريبية و مشرقية بحال مسلسلات ربيع قرطبة، ملوك الطوائف، آخر الفرسان، و عمر.

## حياتو
محمد بنعبد الله الجندي تولد ف مدينة مراكش، و ملي كان صغير تأتر ب خوه لكبير محمد حسن، و داكشي علاش دخل بكري ل عالم التمتيل. مشى ل لعراق باش يطور لموهبة ديالو، ولاكين لحرب لعراقية لإيرانية ف التمانينات ضطراتو يرجع ل لمغريب.

## خدمتو
### أفلام

### مسلسلات

## مصادر

تصنيف:ناس توفاو ف مراكش
تصنيف:وفيات 2024
تصنيف:ناس د مراكش
تصنيف:مومتيلين مغاربا د لقرن 20
تصنيف:زيادة 1954
تصنيف:مومتيلين مغاربا د لقرن 21
رابحة الحيمر

**رابحة الحيمر** هي مناضلة مغريبية خدات الجائزة الدولية دالمرأة الشجاعة (IWOC) لي تايقدمها البيت لأبيض.

## النضال
النضال ديال رابحة كايتجسد فالانتصار ديالها فمعركة قضائية خاضتها فالمغريب، فقضية كاتعلق بالزواج التقليدي لي كانت ضحية ديالو، و على قبل الاعتراف القانوني ببنتها. هاد القضايا لي تايتعتابرو من أكبر المشاكل الاجتماعية فالمغريب اليوم، حيت القانون المغريبي ماواضحش فيهم. بالتالي النضال ديال رابحة سلط الضو على قضية الزواج التقليدي، وقضية الأطفال لماشي الشرعيين فالمغريب.

## الوتائقي
القصة ديال رابحة رجعات أكثر من مجرد انتصار شخصي، حيت قدرات تلهم بزاف ديال الناس بالقصة ديالها، بعد ما تلاقات المخرجة البريطانية Deborah Perkin ووافقت باش تعاود ليها قصتها ف فيلم وتائقي بعنوان “Bastards“.  هاد الفيلم تعرض فالتلفازة المغريبية ومهرجانات السينما فالعالم، ولقى نجاح مهم نظرا للقضايا المهمة لي تايهضر عليها، لي متعلقة بالأمهات العازبات، والقوانين د الأسرة المغربية 

## جائزة المرأة الشجاعة
نهار 4 مارس 2024 ترأس وزير الخارجية دميريكان أنتوني بلينكن والسيدة اللولة جيل بايدن حفل توزيع الجائزة الدولية د لمرأة الشجاعة (IWOC) ف الدورة تمنطاش فالبيت الأبيض، هاد الجائزة كانت من نصيب 12 مرأ متميزة من العالم، من بينهم المغريبية رابحة الحيمر، هاد الحفل حضر ليه سفير المغرب فواشنطن وسف العمراني. بعد ما خدات رابحة الجائزة ديالها، عطات تصريح للصحافة قالت فيه:تايشرفني أنه تعتارف بيا من قبل الولايات المتحدة بين عيالات أخرين من مجالات أخرى فالحياة، تاحت لي الفرصة باش نتلاقاهم فواشنطن. بينما شاركنا قصصنا وتجاربنا، لقينا أن الخيط لي تايجمعنا هو الشجاعة والصمود."

## تقال عليها
“رابحة مرأة واعرة وعصامية وشجاعة. تساتحق جائزتها عن جدارة. هي مصدر إلهام لبزاف. اليوم وحنا تانشوفو المغريب تحت القيادة ديال الملك محمد السادس، وهو تايحقق العدالة والمساواة للمغاربة أكتر وأكتر، بما فيهم لعيالات والصغار." _ السفير بونيت تالوار

## مصادر
.

تصنيف:لعيالات ف لمغريب
تصنيف:جوائز عالمية
تصنيف:ناس حيين
تصنيف:ناشطين مغاربا د حقوق بنادم
زنيڭة

تصغير
**زنيڭة** هيّا بلاد فيلاحي مامحروتش واحد لعام، باش يرتاح.

كايراعو فيه لغنم و لبڭر.

كاينوضو فيها بزاف ديال نوّار نتاع لبلاد. كايستافدو منهم النحل.

## بعض نّوّار ديال زنايڭ
* شوّال لخروف (نوّار)
* شوّال لخروف صّفر (نوّار)
* بلعمّان
* عين لفلّوس (نوّار)
* بوشريق
* كلكازة


Tchamp plin d' siné dilé Feddala.jpg
Djouxhire sinés.jpg
Djouxhire dilé tcherwé.jpg
Oujheas ås vatches djouxhire.jpg
Djouxhire sinés tchén.jpg
Blanke rezete (ary شوّال لخروف chewwal-l-khrof) tchamp.jpg
Dülmen, Mohnblumenfeld -- 2021 -- 0564.jpg


## مصادر

تصنيف:زراعة
الشرق لأوسط

تصغير|خريطة ديال الشرق لأوسط
**الشرق لأوسط** (ب النڭليزية *Middle East*) منطقة جيوسياسية لي كاتشمل لڭزيرة لعربية، الشام، تركيا، مصر، إيران و لعراق. هاد لمصطلح تنتاشر و خدا لبلاصة ديال الشرق لقريب *Near East* (لي كان لموقابيل ديال الشرق لبعيد *Far East*) ف لبدية د لقرن 20. لمصطلح د "الشرق لأوسط" كيخلق إلتباس بسباب لإختلافات ف لمعنى ديالو، و كاين لي كيعتابرو ؤروصونطري (مبني على منضور كيعتابر ؤروپا و لبلدان لغربية بشكل عام لمركز د لعالم).

أغلبية د لبلدان الشرق أوسطية (13 من بين 18) كينتاميو ل لعالم لعربي. لبلدان لي عندهوم أكبر عدد د السكان هوما مصر، تركيا و إيران. السعودية هي أكبر بلاد مجيهت لمساحة. التاريخ د الشرق لأوسط كيرجع ل لفترة التاريخية لقديمة، و لأهمية الجيوسياسية ديالها كانت معروفة ل ألاف لعوام. بزاف د لأديان لكبار بانو ف هاد لمنطقة، بحال ليهودية، لمسيحية و لإسلام. لعرب كيتّعتابرو لمكوّن لإتني لأساسي تماك، تابعينهوم التواركا، لفرس، لأكراد، لأزيريين، لأقباط، ليهود، لأشوريين، لعراقيين التركمان، ليزيديين، و لقبرصيين ليونان.

الشرق لأوسط بشكل عام عندو كليما سخون و ناشف، سيرتو ف لڭزيرة لعربية و مصر. كاين عدد ديال لويدان لي كيعاونو ف السقي و لفلاحة ف مناطق محدودة، بحال النيل ف مصر، و دجلة و لفورات ف ميزوپوطاميا (بلاد بين لويدان) و واد لأردن ف الشام. هاد لمناطق مجموعين كيتسماو لهلال لخصيب، و كيشملو لبلايص لي التوارخيا ل وقت طويل كانو كيسمّيو مهد لحضارة (هاد لمصطلح دابا مخدّم على شحال من موضع ف لعالم). ب لموقابيل، الساحل د الشام و أغلبية د تركيا عندهوم كليما معتادل لي كانلقاو عادةً ف مناطق لبحر الدخلاني، لي كيتميّز ب صيوفا ناشفين و شتوات فازڭين. أغلبية د لبلدان لي كيطلو على لخليج لفارسي عندهوم مخزون كبير ديال لپيطرول. بسباب لكليما الناشف و لإعتماد لكبير على الصناعة د لپيطرول، الشرق لأوسط من أكتر لمناطق ف لأرض لي كاتساهم ف التبدال د لكليما، و ف نفس لوقت متوقّع بلي غادي تكون من أكتر لمناطق لي غادي تتأتر بشكل سلبي ب التوابع ديالو.

كاينين مصطلحات خرين لي كيعممو لمفهوم ديال الشرق لأوسط، بحال الشرق لأوسط و شمال إفريقيا (مينا) لي كاتشمل شمال إفريقيا ؤلا لمغرب لكبير و السودان، الشرق لأوسط لكبير لي كيشمل شرق إفريقيا، موريطانيا، أفغانستان، و پاكيستان، و شي مرات تا جنوب لقوقاز و أسيا لوسطانية.

## مصادر


تصنيف:جغرافيا
تصنيف:أسيا
تصنيف:إفريقيا
تصنيف:مصطلحات جيوسياسية
تصنيف:مناطق د أسيا
تصنيف:غرب أسيا
جمهورية د مولوسيا

**لجمهورية د مولوسيا** (بالنݣليزية: *Republic of Molossia* - بلإسپيرانطو: *Respubliko de Molossia*) هي دولة مجهرية جات ف ولاية نيڤادا ف لميريكان، و ما كاتعتارف بيها حتى دولة. دّولة أسسها كيڤين باو، لّي قال بلّي "حنا كاملين كانبغيو نفكرو بلّي عندنا بلادنا، ولكن لميريكان كبر بزاف كيما هوّ معروف".

## تاريخ
تصغير|225بك|صّورة رّسمية ديال كيڤين باو، رئيس د لجمهورية د مولوسيا.
بدات مولوسيا بحال وحد حلم ديال كيڤين باو، و تأسست بسميت لمملكة د مولوسيا ف عام 1998، ملي شرا قطعة د أرض ف ولاية نيڤادا. ؤ بدّل سميت ؤ نّضام د لحكيم د لبلد بزاف د مرات (متلا: "لجمهورية الديموقراطية الشعبية د مولوسيا"، "لمملكة د زايرا"، ؤ "لمقاطعات المتّاحدة د يوتوپيا") حتى وصل لإسم لحالي.

## رّموز لوطنية
لمشروب لرسمي د مولوسيا سميتو لـ"مولوسوليني"، و لمقادير ديالو هوما سپرايت ؤ الرمان ؤ عصير د أناناس ؤ طراف د حب لملوك ؤ د لبانان ؤ د الليمون ؤ د لأناناس.

## مصادر


تصنيف:بلدان د أمريكا الشمالية
طير

**الطيور** (ب النڭليزية *birds*) مجموعة ديال السنسوليات مولات دم سخون، لي كاتشكل لكلاص "أڤيس" (ب اللاتينية *Aves*). كايتميّزو الطيور بلي عندهوم الريش، جوج فكاك بلا سنان و ب قمقوم، لحطان ديال بيض عندو قشرة قاسحة، قلب ب 4 د الشومبرات، و سكيليط قوي و خفيف ف نفس لوقت. كاينين نواع د الطيور ف لعالم كامل، و كيوصل لحجم ديالهوم ل مابين 5,5 سنتيميتر (الطنان) ل 2,8 ميترو (النعامة). كاينين كتر من 11.000 نوع د الطيور لي عايشين دابا، و كتر من النص ديالهوم كينتاميو ل التنضيمة ديال عصفوريات الشكل. الطيور عندهوم جناوح لي النمو و لقدرات ديالهوم كيختالفو من نوع ل نوع. الجوج نواع لوحيدين لمعروفين لي ماكانوش عندهوم جناوح هوما لموا و طير لفيل لي بجوج نقارضو. الجناوح ف لأصل تطوّرو من لأطراف لقدّامية لي كانلقاو عند جميع لحيوانات مولات ربعة، و عطاو لإمكانية ل الطيور باش يطيرو ف السما، وخا كاينين سلالات لي عاودو فقدو هاد لقدرة ب مرة، بحال لپانڭوان. بعض النواع ف أوساط مائية تخصصو الجناوح ديالهوم ف لعومان. الصيونص لي كاتدرس الطيور كاتسمى ؤرنيطولوجيا (ب النڭليزية *ornithology*).

الطيور كيتّعتابرو ديناصورات ب الريش، و هوما لكائنات لوحيدة من السلالة د الديناصورات لي باقين عايشين دابا. ف التقسيم ب لكليدات، كيتّعتابرو الطيور من الزواحف، و أقرب ولاد لعم ديالهوم هوما التمساحيات. كينحادرو الطيور من الطيريات (ب اللاتينية *Avialae*) لي هوما ديناصورات كانو كيطيرو (منهوم لأركيوپطيريكس)، و لي بانو ف لعصر الجوراسي لمعطل. لعولاما دابا كيقدّرو بلي الطيور ب الشكل لعصري ديالهوم، بانو ف جوايه لعصر الطباشيري لمعطل، و بداو كيتنوّعو بزاف ف لوقت ديال لإنقراض د الطباشيري و لپاليوجيني لي طرا هادي علاين 66 مليون عام، و لي نقارضو فيه جميع لپطيروصورات و الديناصورات لي ماكاتطيرش.

[بديل= Slab of stone with fossil bones and feather impressions|تصغير|فوصيلة ديال [أركيوپطيريكس|لأركيوپطيريكس لي كيتّعتابر شي مرات أول طير ديال بصح بان ف تاريخ لأرض]]

## مصادر

تصنيف:طيور
تصنيف:مقالات د مسابقة ويكيپيديا ب الداريجة غشت 2024
ليالي حيان

فيشي:Miniauge.gif*شوفو: [[ليالي (صفحة توضيح)]]*

**ليالي حيّان** هوّا واحد فاصل فيلاحي شادّ 3 يام ف براير و 4 يام ف مارس لفيلاحي. يعني كايجي من 10 حتّا 17 مارس (فرانساوي).

فيه لبرد.

## ف التقافة الشعبية
كاينين شلّا متال ف التقافة الشعبية على ليالي حيّن:
تصغير|...حتّا '''تخرج''' ليالي حيّان
ما تفرّز جديك من جّديانحتّا يفوت ليالي حيّان

لمعنة: مول لمعاز كايهدر مع لخمّاس. هوّا بغى ياخد حقّو من جّديّان بكري. والاكين، جّاو باقي بارد. يلا دّا جديّانو، يقدرو يموتو بلبرد.

تصغير
بين سبولة و سبولةكايموت ولد لمهبولة

لمعنة: مرة لّي ماعندهاش عقل كاتخلّي ولدها يخرج عريان حيت كاتشوف زّرع مسبّل (و حسبها صّيف). والاكين باقي لبرد قاصح. لولد غد يموت بلبرد.

## مصادر

تصنيف:مارس
سارح د التريسينتي

[تصغير|[مجال مغناطيسي مولّد ب سارح د التريسينتي كيدوز ف بوبينة]]
**السارح** ؤلا **التيار د التريسينتي** (ب النڭليزية *electric current*) هوّ واحد لفلو ديال لفرتيتات لمشارجيين، بحال لإليكطرونات ؤلا لإيونات، كيتحرّكو ف وصايلي د التريسينتي *electric conductor*. ف السيركوي د التريسينتي لفرتيتات لي كيهزّو الشارج عادةً كيكونو إليكطرونات، لي كيدوزو ف كابل ؤلا خيط د الضو. ف لمواد النص دوازة يقدرو يكونو إليكطرونات ؤلا تقابي. ف لإليكطروليت، لإيونات هوما لي كيهزّو الشارج، و ف لپلازما (ڭاز مأيّن)، لإيونات و لإليكطرونات بجوج.

ف السيستيم لعالمي د لعبرات، السارح د التريسينتي كيتّعبر ب لأمپير (ب ختيصار amp ؤلا A)، لي كيساوي واحد كولومب على تانية. لأمپير موخود من بين لعبرات لأساسيين ف السيستيم لعالمي. الجهاز باش كايتّعبر السارح كيتسمى "أمپميتر" *Ammeter*.

السوارح د التريسينتي كيخلقو مجالات مغناطيسية، لي كيتخدمو ف لموطورات، الجينيراطورات، و الطرانسفوات. السوارح لي كاتبدّل الشدة ديالهوم معا لوقت كيطلقو موجات تريسينتومغناطيسية، و كيتخدّمو ف مجال الطيليكوم ف لبت د لمعلومات.

## نوطات لوغاوية

## مصادر


تصنيف:لفيزيك
مايكل دجاكسون

**مايكل دجوزيف دجاكسون** (مزيود ف 29 غشت 1958، توفى ف 25 يونيو 2009) كان موغني، كاتب د لأغاني، شطّاح، و فاعل خير ميريكاني. كان كيتلقّب ب "**لماليك د لپوپ**"، و كيتّعتبار من أهم الشخصيات التقافية ف لقرن 20، بفضل لمساهمات ديالو على مدى 4 د لعقود ف لموسيقى، الشطيح، و لموض د اللباس، لي خلاتو يكون شخصية معروفة ف لعالم كامل. دجاكسون أتّر على بزاف د لموسيقيين ف أنواع مختالفين د لموسيقى، و ب الضهور ديالو ف ڤيديوات و على لخشبة عطا شعبية ل شطحات بحال لمشية د لقامار و روبو.

مايكل دجاكسون كان التامن ف خوتو. بدا لكاريير لفنية ديالو ف 1964 معا خوتو لكبار دجاكي، تيطو، دجيرمين و مارلون، لي أسسو لڭروپ "دجاكسون 5" (من بعد تعرفو ب "دجاكسونز"). ف 1971، مايكل ستاقل بوحدو، و خرّج لألبوم اللول ديالو ف 1979 ب عنوان "ؤف ذ وول" *Off the Wall*. و صدرو ليه بزاف د لألبومات من داك لوقت. قناة إم تي ڤي كاتدين ل لأغاني ديالو جزئيا ب النجاح ديالها. لألبوم ديالو "ثريلر" *Thriller* كان أنجح ألبوم ف التاريخ د لموسيقى ف لمبيعات.

ف اللخر د التمانينات، ولّا محطّ جدل كبير و تكهنات بسباب تبدال اللون د لبشرة ديالو و لعلاقات و التصرفات ديالو. كانو جوج إتهامات ضدو ب لپيدوفيليا ف 1993 و 2005، ولاكين لمحكامة برّآتو منهوم بجوج، و تا لإف بي أي دار تحقيق لي ما لقى فيه تا شي دليل على هادشي. ف 2009، ملي كان كيوجّد سلسلة د لحفلات، توفى بسباب ؤڤرضوز ديال لپروپوفول لي عطاه الطبيب ديالو، كونراد موريي. ف 2011، تّحكم على الطبيب ب 4 سنين د لحبس على لقتيلة لماشي مقصودة د مايكل دجاكسون. لوفاة ديالو تفاعلو معاها بزاف د الناس ف لعالم كامل، و خلّات لمبيعات د لمزيكة ديالو يطلعو ل السما. و كيتقدر عدد الناس لي شافو الستريم ديال لڭنازة ديالو ب 2.5 مليار واحد.

## مصادر


تصنيف:وفيات 2009
تصنيف:زيادة 1958
تصنيف:موغني ميريكاني
تصنيف:ناس توفاو ف لوس أنجلوس
هونكونݣ

**هونكونڭ** (ب الشينوية **香港**) رسمياً **لمنطقة لإدارية لخاصة د هونكونڭ د الجمهورية الشعبية الشينوية** هيّ مدينة و منطقة إدارية خاصة ف الشينوا. كايسكنو فيها 7,4 مليون واحد من بزاف د الجنسيات ف مساحة ديال 1104 كيلوميطر مربع، و كاتّعتابر ب هادشي أكتف تيريطوار ف لعالم.

لجزيرة د هونكونڭ ولات مستعمرة بريطانية ف 1841–1842، بعدما تخلّات عليها السلالة د تشينڭ لي كانت حاكمة الشينوا، حيت خسرات لحرب د لأفيون اللولة. لبريطانيين زادو وسّعو لمستعمرة ب شبه جزيرة كوولون ف 1860، و لأقاليم الجداد *New Territories* ف 1898. ف لوقت د لحرب لعالمية الجاوجة حتلاتها الجاپون من 1941 تال 1945. هونكونڭ رجعات ل الشينوا ف 1997، بعدما تسالات لمدة ديال لمعاهدة اللخرة لي خداتها بيها بريطانيا (99 عام من 1898). هونكونڭ عندها حوكومة و قتيصاد دياولها معزولين على بلاد الشينوا الرئيسية Mainland China، ف إطار ما كيتسمى "بلاد وحدة، جوج أنضمة".

ف لقديم كانت هونكونڭ منطقة ب سكان قلال أغلبيتهوم فلّاحا و صيادا د لحوت ساكنين ف دواور. ليوم ولات من أهم لمراكز د لفينونص و لمراسي ف لعالم. الصولدي د هونكونڭ، الدولار د هونكونڭ، هوّ تاسع أكتر صولدي كيتم التبادل ديالو ف لعالم. فيها تاني أكبر عدد د لملايريا ف شي مدينة ف لعالم، و أكبر عدد ديال الناس ب قيمة صافية مجهّدة ف لعالم.

هونكونڭ منطقة متطورة بزاف، و عندها موعدال د التنمية لبشرية كيساوي 0,952، لي كيخليها الرابعة ف لعالم، و عندها أعلى مدة د لحياة ف لعالم.

## نوطات

## مصادر


تصنيف:أسيا
تصنيف:مدون د الشينوا
تصنيف:دول مدون
تصنيف:جنوب الشينوا
تصنيف:مناطق إدارية خاصة ديال الشينوا
تصنيف:تأسيسات د 1842 ف أسيا
كوزينة مالطية

تصغير|قرعة ديال الكيني.|206x206بك
**الكوزينة المالطية،** هي وحدة من الكوزينات المشهورة ديال منطقة البحر الأبيض المتوسط، تاتعتامد بالأساس على المحاصيل الطرية لي كاتنتج ف المنطقة، والمنتوجات البحرية ديال مالطا. هاد الكوزنية متأثرة شوي بالكوزينة ديال طاليان، خصوص المناطق الجنوبية وصيقلية. هاد الكوزينة فيها بزاف د الأكلات المحلية لي كاتعكس الترات والذوق ديال مالطا، لي تايمزج بين الموروت ديال طاليان والصبليون و تا الموروت ديال المنطقة المغاربية و بريطانيا. المأكولات ديال الكوزنية المالطية مزالة موجودة ف الديور والريسطورات ديال مالطا، معا باقي الأطباق التقليدية ديال أوروپا، سوا ف جزيرة مالطا ولا غودش. 

## كيني
الكيني مشروب ماتايسكرش من الكوزينة المالطية، منعش و مصنوع من عصير فاكهة حمضية سميتها الجينو، مخلطة معا شي عشوب.

## تصاور

فيشي:Traditional_Maltese_Kusksu_(Fava_Bean_Soup).jpg|صوبة "كوسكسو" لمالطية (كاتخدّم حبات د لڭمح كيشبهو ل كسكسو)
فيشي:Malta_Rabbit_fried_with_wine_and_garlic.JPG|قنية مقلية معا التومة و الروج
فيشي:Malta_Gbejniet.JPG|فرماج "جبيْنا" لمالطي
فيشي:Heart_figolla.jpg|حلوى "فيڭولا" لي كاتّكال ف عيد لفصح


## مصادر

تصنيف:كوزينة د مالطا
جغرافيا

[تصغير|خريطة ديال [لأرض]]
**الجغرافيا** ولا **علم وصف الأرض** هي علم تايهتم بدارسة الظواهر الطبيعية والبشرية ديال الأرض. كاتهتم الجغرافيا الطبيعية ولا الفيزيائية بالدراسة ديال البنية الجيولوجية و الجيومورفولوجية و الظواهر الجوية و النبات و الحيوانات. والظواهر الفلكية والشكل ديال الأرض والحجم ديالها والحركة ديالها وعلاقاتها بالكواكب الأخرى. أما الفرع التاني ديال الجغرافيا لي هو الجغرافيا البشرية تايهتم بالدراسة ديال السكان و الأنشطة الاقتصادية و السياسة و الحدود. الفرع الأخير ديال الجغرافيا هو الخرائطية و نظم المعلومات الجغرافية و الاستشعار على لبعد، لي تايهتم بالرسم ديال الخرائط والتحليل ديالها فعلاقتها معا قواعد البيانات.

## مصادر


تصنيف:لعولوم جتيماعية
تصنيف:صيونص د لأرض
لأوكرانية

تصغير|خريطة د لمناطق لّي تاتّهضر فيها لأوكرانية.
**لّوغة لأوكرانية** ( بلأوكرانية украї́нська мо́ва)، هيّ لوغة من لّوغات سْلاڤيّة شْرقية. وهيّ لوغة رّسمية ف ؤكرانيا. وكتكتب هاد لّوغة ب لحوروف لأوكرانية وهيّ لحوروف لّي جايّة من سّريلية.
لأصل ديال لّوغة لأوكرانية هوّ لّوغة سْلاڤيّة شّرقية لقديمة لّي كانت لوغة رسمية في دولة «كييڤ روس» (880-1240) (Київська Русь) لّي كانوا ناس كيهضرو بيها ف ؤكرانيا بين لقرنين 10 و 13.
لّوغة لأوكرانية لقديمة لّي تطورات من لّوغة سْلاڤيّة شّرقية كانت كتعرف ب لّوغة رّوثينية (Староукраїнська мова). وكتعتبر لأوكرانية وحدة من لّوغات ديال شّارع ف كييڤ روس.

كاينة شي 200 كْلمة ف لّوغة لأوكرانية تخدات من لعربية وشي 80 مصطلح إسلامي مشهور على حساب دراسة ديال د قاسم أمين الباحث ف تاريخ شبه ڭزيرة لقرم، وكانت لّوغة لأوكرانية هيّ لّوغة لمعروفة ل سْكّان ديال روسية صْغيرة (روسية لبيضا و ؤكرانيا)، وكانت كتسمّى لّوغة رّوسية لقديمة حيت لأوكرانية هي لّوغة رّوسية لأصلية.
## لقواعيد
لجوملة ف لّوغة لأوكرانية كتبع سيسطيم (S.V.O) يعني فاعل - فعل - مفعول به. بحال لّوغة لإنڭليزية

## ناس لّي كيهضرو بيها
لعدد ديالهوم تقريبا 51 مليون واحد، 90% منهوم ف ؤكرانيا. و10% لّي بقاو ف شّتات لأوكراني، ف بزّاف ديال لْبلدان ف لعالام، بحال لارجونتين، بيلاروسيا، لبريزيل، كانادا، هنڭاريا، لاتڤيا، پولونيا، رومانيا، روسيا ولميريكان.

كتشبه لّوغة لأوكرانية لّوغة رّوسية كتر من لّوغات سْلاڤية لوخرى. وهادشي كيرجع ل تّأثير ديال روسيا على ؤكرانيا زيد عليه تّأثير ديال تّيجارة ولهيجرة.

## مصادر


تصنيف:لوغات سلاڤية شرقية
تصنيف:ؤكرانيا
تصنيف:لوغات د ؤروپا
لݣوط لغربيين

**لݣوط لغربيين** (ب لاتينية: Visigothi ؤلا Wisigothi),  هوما شعب جرماني هاجر من سويد ل هيسپانيا (إيبيريا) ف لقرن 4 م و دار مملكة لݣوط لغربيين ف تالي نتاع لقرن 5 ميلادي.

## تاريخ
ف عام 711 ميلادي كانت نهاية مملكة لݣوط لغربيين على يد لفتح نتاع لمسلمين ل سپانيا و بزاف نتاع لݣوط مور سقوط مملكة دخلو لإسلام. سبب هادشي لموت مع لوقت للوغة و لوجود نتاع لݣوط ف سپانيا و إيبيريا كاملة.

## لوغة
كانو لݣوط لغربيين ف إيبيريا كيهضرو لوغة من اللوغات الجرمانية و لي هي لݣوطية و لعبات هاد لغة دور أساسي ف لكتابة نتاع نصوص دينية لمسيحية و كانت كتميز بخط و نضام نتاع لكتابة مبدل.

## دين
كانو لݣوط ف اللول كيتبعو لوتنية الجرمانية من بعد ما دخلو لمسيحية لأريوسية و داروها ك دين و مدهب رسمي ل مملكة ديالهم ولايني ف لقرن 6 ميلادي تغيرات بزاف ديال الحوايج و رجعات لكنيسة لغربية لكاطوليكية هي رسمية ف لمملكة.
تصغير|لمسيحية لأريوسية كانت دين و لمدهب رسمي نتاع لݣوط لغربيين بين لقرن 5 م حتى لقرن 6 م

## لمعمار لݣوطي لغربي
تميزو لݣوط لغربيين بمعمار فريد من نوعو لي خدّموه باش يبنيو لكنايس و لقصور لي كيتميز بزخارف و معمار دقيق بزاف كيمتل رمز تقافي مهم ف تاريخ نتاع سپانيا.
تصغير|معمار لݣوطي لغربي ف طوليدو (طليطلة)

## مصادر


تصنيف:مجموعة إتنية
تصنيف:تاريخ د ؤروپا
تصنيف:التاريخ د صبانيا
بلاد لباسك

**بلاد لباسك** (ب لباسكية: **Euskadi**)، هي منطقة لي تاريخيا سكنوها لباسكيين، و جات ف شمال نتاع سپانيا و الجنوب د فرانسا و بضبط ف جبال لبرانس.
تصغير|دراپو نتاع بلاد لباسك

## تاريخ

### لباسك قبل لغزو روماني
كان بلاد لباسك كيسكنو شعب لباسكي لي كيتعتبر من شعوب لقديمة ف ؤروپا كاملة بزاف ديال لمؤرخين كيقولو بلي لباسكين هوما سكان لولين نتاع إيبيريا و لأصل ديالهم ماشي معروف و لكن كاين لي كيقول بلي جاو من لأناضول.

### لباسك و لغزو روماني
تعرضات إيبيريا تقريبا كلها لرومنة منين ولات تحت سيطرة نتاع لإمبراطورية رومانية و سبب هادشي ف إنتشار لاتينية و غا تولي هي لغة سائدة ف إيبيريا كاملة و لكن باسك كانت لحالة ديالو خاصة حيتاش لبلاصة و لمحيط لعامر بجبال حماهم بشكل كبير من رومنة لي وقعات ف إيبيريا.

### لباسك و لݣوط لغربيين
كانت لفترة نتاع حكم لݣوط لغربيين لباسك عامرة ب مدابزات و لحروب حيتاش كان ديما نوع من تمرد ضد لݣوط لغربيين.

### لباسك و لأندلوس
كانت لحضارة و تأتير نتاع لمسلمين كتزاد ف إيبيريا منين دخلو ف 711م و لكن أقل منطقة تأترات هي لباسك حيتاش بسبب طريقة لإنعزال و كيفاش كيعشيو ف بلايص بعيدة على لحضارة خلات حتكاكهم مع لمسلمين قليل شي شوية و كاين بعض لمسلمين ف ديك لوقت وصفو كيفاش كانو لباسكين وحوش و كيعيشو عريانين.

### لباسك و لمسيحية
على عكس شعوب لي كانو عايشيين في ؤروپا لي دخلو لمسيحية ف وقيتة مبكرة، بدات لمسيحية ف لباسك كتبان مع لقرن 11 م.

و مع حروب نتاع لإسترداد بداو سبنيول كيصيفطو حملات نتاع نشر لمسيحية ف لباسك و كانت شي حملات بلعنف و لا ب سلم.

### لباسك و فترة نتاع حكم فرانكو
بدا واحد نوع من لعنصرية ضد لباسك و لقمع ف فترة حكم فرانكو ل سپانيا. فهاد لوقيتة منعو باش تّقرّى و لا تّهضر بلوغة لباسكية، و هادشي لي سبب باش يبانو حركات قومية كتيرة، و حركات مسلحة كيديرو الفوضى ف لإقليم، و لي كانو عندهم ميول شتراكية و كيطالبو بإستقلال بلاد لباسك على سپانيا. و لكن مع لوقت و لبداية نتاع لألفينات فشلات محاولات لإستقلال نتاع لبلاد و عطات سپانيا نضام حكم داتي لباسك.

## لوغة نتاع لباسك

جميع لوغات ديال ؤروبا عندها إما أصل لاتيني ولّا أصل جرماني ولّا سلاڤي و لكن لغة لباسكية هي من لوغات قليلة ف لعالم ما عندهاش أي نقاط مشتركة مع لوغات نتاع جيران ديالها ولّا لمحيط ديالها.
تصغير|نسبة نتاع لي كيهضرو لباسكية ف بلاد لباسك على حساب لبلايص

## دين ف بلاد لباسك
بلاد لباسك كاين فيها تنوع ديني تاريخيا. شكلات لميتولوجيا لباسكية جزء منهم من تاريخ نتاع لباسك لقرون، و حتى لمسيحية لي أثرات ثقافيا على لباسك و لكن مؤخرا تزادو بزاف لأرقام نتاع لملحدين ف بلاد لباسك.

## مصادر


تصنيف:سپانيا
تصنيف:فرانسا
تصنيف:قومية باسكية
معاطشة

تصغير|بنادم خدّام ف لپيسي و التيليفون ف نفس لوقت
**لمعاطشة** (ب النڭليزية *multitasking*) عند بنادم هوّ مفهوم كيعني ملي لواحد يقسم التركيز ديالو و كيدير كتر من عطاشة ؤلا مهمة ف نفس لوقت، بحال فاش كيهضر ف التيليفون و هوّ كيصوڭ الطونوبيل.

لمعاطشة تقدر تأدي ل تضياع لوقت و لمجهود، بسباب تبدال لكونطيكست لي كيعيّي الدماغ، على ود لمجهود الزايد لي خاص يديرو لواحد باش يفكّر ف لخطوة الجاية لي خاص يدير، و لأغلاط لي يقدر يرتاكبها بسباب ضعف التركيز. يمكن لواحد يكون كيتقن شي عملية ل درجة بلي كيقدر يديرها ف نفس لوقت معا شي حاجة خرة، ولاكين على حساب الدراسات، ف بزاف د لحالات بنادم ماكيقدرش يعطي تقييم صحيح ل راسهو واش عندو معا لمعاطشة ؤلا لا.

لمعاطشة من بين لأسباب ديال الستريس، ل درجة بلي كاتخدّم ف لإختبارات ف اللابو باش لعولاما كيدرسو لأوساط لي كيتستريسا فيهوم لواحد. الدراسات كيشيرو بلي لمعاطشة ف وسط د لقراية كاتضعف لقدرة د لمتعلم باش يتلقّى لمعلومات الجداد، يلا قارناه معا واحد أخور لي ماقاسمش التركيز ديالو على كتر من حاجة وحدة.

## مصادر

تصنيف:حضية
تصنيف:پسيكولوجيا
تصنيف:صفاحي فيهوم نيولوجيزم ب الداريجة
تصنيف:مقالات ب عناوين فيها نيولوجيزم
لامؤتمر

**اللامؤتمر** (ب النڭليزية *unconference*) هوّ واحد النوع د لإجتماعات لي كيكون التنضيم ديال لأنشطة ديالها من عند لمشاركين براسهوم. لمصطلح تخدّم على أحدات و تجمعات، سوا من عند برانيين ؤلا من لمنضمين د التجمع براسهوم، باش يركّزو على الطبيعة اللاهيراركية لي ضد الشكل د التنضيم د لمؤتمرات لعادية، بحال ستيعمال د الزمان محطوط من لفوق فيه عروض ب توقيتات محددة، و لي كيكون مفروض على لمشاركين من اللجنة لمنضمة.

## تاريخ
تصغير|مشارك ف Wikiconference USA، و هوّ كيتقيد ف لامؤتمر
على حساب تيم ؤريلي واحد من الشكال لقدام ديال اللامؤتمر كان نضّمو لعالم لألماني أليكساندر فون هومبولت ف 1828، لي ماركّزش فيه على لخطابات، مي على لملاقيات بين لحاضرين.

لمصطلح النڭليزي unconference بان لمرة اللولة ف إعلان ديال مؤتمر د لموبرميجين د XML ف 1998.

## لفورما
لاجوندا ديال اللامؤتمر كيصاوبوها لمشاركين قبل مايبداو لإجتماع. أي واحد بغى يبدا شي مداكرة على موضوع كياخد لوقت و لمكان ل هادشي. كاينين  حلقات كي كيسيّرهوم الشخص لي قتارح لفكرة، و وحدين خرين كيكونو على شكل مداكرة مفتوحة بين لمشاركين على لموضوع لي تّافقو عليه.

اللامؤتمر كيكون مفيد سيرتو فاش لمشاركين كاتكون عندهوم خبرة عالية ف لمجال ديال النشاط ؤلا لحادات.

## أساليب د التسهيل
كاين عدد ديال لأساليب ؤلا الشكال د التسهيل لي يقدر لواحد ينضم بيهوم لامؤتمر، بحال:

* على حساب لمجال د لإهتمام (ب النڭليزية *birds-of-a-feather session*)
* نقطاقراطية (تصويت على مجموعة د لإختيارات ب النقاطي، ب النڭليزية *Dotmocracy*)
* شعلالة ؤلا إڭنايت (عروض زربانين ديال 5 د الدقايق ب صلايدات كيدوزو بزّربة، ب النڭليزية *Ignite*)
* عروض زربانين (ب النڭليزية *Lightning talks)*
* طيكنولوجيا لمجال لمحلول (ب النڭليزية *Open space technology)*
* قهوة عالمية (ب النڭليزية *World Café)*

## مصادر


تصنيف:ملاقيات
سعت لخبية

**سعت لخبيّة** هيّا اوّل منزلة ديال براير فيلاحي.

كاتجي من 12 حتّا 24 فبراير (فرانساوي).

## ف التقافة الشعبية
كاينين لمتال عليها:

فسعت لخبيّةكاي خرج من كلّ حجّة مخبّيّةو كايكبر من كلّ حجّة مربّيّة

لمعنة: هيّا لوقت لّي كايفيقو لحنوشا لّي كانو مخبّين نعاسين فليالي.

لخرفان و جّديان (لبكريّن و لوصطيّن) بداو يكبرو.

## مصادر

تصنيف:فبراير
منتزه إمسفران

**منتزه إمسفران** هو منتزه طبيعي كاين على واد أحنصال فجماعة تيلوڭيت، إقليم أزيلال، على ارتفاع 1868 متر، فيه غابة كبيرة ديال تايدة، والآثار ديال مصنع قديم دالخشب من الإستعمار، هاد لبلاصة معروفة بجبل "الكاتيدرال"، لي كاتعني الكنيسة بالفرنسية، المستعمر لفرانساوي سما هاد الجبل هكا، حيت تايشبه للكنيسة. هاد لبلاصة فيها سلسلة ديال الشلالات، و فيها ليڭورج ديال أحنصال. الهواة ديال الروندوني تايقصدو بزاف هاد لبلاصة، كيف ما معروفة عند هواة التخييم والعيش الحر، وباقي الرياضات الجبلية بحال التسلق والكاياك والپاراپونت.

## مصادر

تصنيف:بلايص د السياح ف لمغريب
ريافة

تصغير|تصويرة ديال جبال ديال الريف على لخريطة
**ريافة** ولا **روافة** (ب لأمازيغية: ⵉⵔⵉⴼⵉⵢⴻⵏ) هوما إتنية أمازيغية كاينة ف شمال لمغريب بضبط ف الجبال ديال الريف.

## تاريخ
ريافة عندهم تاريخ قديم ، حيت كانو جزء من مملكة ديال موريطانية الطنجية. كانت روسادير وهي مدينة فينيقية بلاصه مهمة ف الريف (لي هي دابا مليلية).

مع بدا لغزو روماني بدات لقبايل لأمازيغية ف موريطانية الطنجية كدير مضاهارات وتورات بين عام 118 و 122 وقمع لإمبراطور روماني هادريان هاد تورات، ف لوقيتة ديال حكم انطونيوس بيوس ناضت مضاهرة أخرى لي جابوا قوات من ؤروپا باش يوقفوهم

مور ما طاح لحكام ديال رومان بسبب لغزو نتاع لجرمان في لقرن 3، قدرات للقبايل لأمازيغية ومنهم لي كانوا ساكنين الريف أنهم يديرو ممالك ديالهم و قدروا يتوحدوا ف كونفدرالية امازيغية من طرابلس حتى موريطانية طنجية ضد لفاندال ، بقات هاد لممالك لأمازيغية حتى جا لإسلام 

دخل لإسلام الريف ف تالي ديال لقرن 7 و من بعد و هادشي خلا تبان لإمارة ديال نكور ولي اسسها صالح بن منصور، و لي كانت من امارات لولة ف لعالم لإسلامي لي ستاقلات على لخلافة لأموية ف تمسمان 

شكلات لفترة نتاع لإستعمار سپنيولي لريف فترة مهمة ف تاريخ ديال ريافة حيتاش لعبو دور كبير ف لمقاومة ضد سپانيا و فرانسا بان فيها اسم لمقاوم محمد بن عبد الكريم الخطابي، حيت قدر أنه يربح بزاف ديال معارك ضد لإستعمار منها لمعركة لمعروفة أنوال عام

## لوغة
ريافة كيهضرو ب تاريفيت لي هي لهجة أمازيغية ف لمغريب، كتميز ريفية بنطق خاص و طابع خاص ديالها و متأترة ب كلمات عربية و سپنيولية و فرانساوية و هي لغة كيهضرو بها ف مدن بحال لحسيمة، ناضور، دريوش، مليلية، تازة، و كاين حتى أعداد منهم ف طانجا و تطوان و مدن لكبيرة بحال الدار البيضا و فاس و غيرها.
تصغير|توزيع نتاع لهجات الريفية عند ريافة

## لقبايل الريفية
كاين بزاف نتاع لقبايل ريفية

* **قبايل لقلعية** : بني بوغافر - بني سيدال - بني شيكر - مزوجة - بني يفرور
* **قبايل ايت ازناسن** : بني وريمش - بني عتيق - بني منقوش - بني خالد

## دين
ريافة كيتبعو لإسلام و بضبط لماليكية و كاين حتى شي حركات صوفية

كانت لقبايل لأمازيغية لي كانت ف الريف قبل اسلام كيتبعو ديانات بحال ديانة أمازيغية قديمة و لمسيحية

## مصادر


تصنيف:مجموعة إتنية
تصنيف:لمجتمع د لمغريب
دورتموند

**دورتموند** (ب ) هي مدينة كبيرة كاينة ف لغرب ديال لألمان ف جّيهة سميتها شمال رّاين ڤيستفاليا (ب  *نوردراين ڤيستفالن*، ب ). راها تاسع أكبر مدينة ف لألمان، ؤ تالت أكبر مدينة ف هاد جّيهة من ناحيت عدد سّكان. حتا هي أكبر مدينة من ناحيت عدد سّكان ؤ لميساحة ف لمنطقة سميتها منطقة ديال رّور ؤلا حتا سميتها حوض رّور (ب  *رورڭِبيت* ؤ ب لّهجة ديالهم:  &rlm;*رورپوط*).

هاد لمدينة ؤ ڭاع لمدون ف لمنطقة ديال رّور كانو معروفين ف لألمان ؤ ف ؤروپا كاملة ب صّناعة، خاصة ب صّناعة ديال لفحم ؤ لحديد. حتا ليومة كاينين ف دورتموند لمناجم (لبلاصات لّي فيها كانو نّاس يخرجو لفحم من لأرض) ؤ لمصانع ديال لحديد، ولكن نّاس مايخدموش فيهم هادي سنين. من بعد بلعو ڭاع لبلاصات ديال صّناعة، كانت ليدارة ديال لمدينة تبدلهم حتا ولاو متاحف ؤلا ساحات ديال رّاحة، كيما واحد لموضع لّي سميتو ضاية فونيكس (ب ) فين كانت قبل وزين ديال لحديد. دوك لبلاصات راهم معروفين ليومة على ود سّياحة من ڭاع لمدون ف لألمان ؤ حتا لبلدان ف لعالم.

دورتموند هي دابا معروفة ف ڭاع لعالم ب لكورة على ود نّادي نّاجح بوروسيا دورتموند (ب ) جاي من تما.

تيسكنو فيها كتر من 614&nbsp;000 ديال نّاس، ؤ ف لمنطقة ديال رّور كتر من 5,1 مليون ديال نّاس لّي راها لمنطقة سادس أكبر ف ليتيحاد لؤروپي. لمدون لكبيرة لمجاورة ليها هوما بوخوم (ب )، هيرنه (ب ) ؤ كاسطروپ راوكسل (ب ) لّي حتا هوما جاو ف هاد لمنطقة. لواد رّور لّي عاطي سّمية ل هاد لمنطقة راه كايجري ف لجنوب ديال دورتموند، ولكن لواد لّي سميتو إمشَر (ب ) كايدوز ف وسط هاد لمدينة.

## مصادر


دورتموند
تصنيف:تأسيسات د 882
تصنيف:تأسيسات د لقرن 9 ف ألمانيا
پورت موريسبي

**پورت موريسبي** (بلينݣليزية: **Port Moresby** - بطوك بيسين: **Pot Mosbi**)، و اللّي كاتسمّا تا **مدينة پوم** ولا **موريسبي**، هي لعاصيما ديال پاپوا غينيا الجديدة وأكبر مدينة فيها. جات لمدينة ف لجنوب لغربي د لبلاد. تأسسات ف 1873 و مسمية على سميت لأدميرال نڭليزي فيرفاكس موريسبي، اللي كان هو بّات لقبطان د لعسكر اللي جاو يستعمرو لمنطقة. من مورا ما ستاقلات پاپوا ف 1975، ولاّت موريسبي هي لعاصيما د لبلاد.

تيسكنو ف پورت موريسبي تقريبا 390.000 واحد، و فيها أكبر مطار دولي د پاپوا.
## مصادر


تصنيف:پاپوا غينيا الجديدة
تصنيف:عواصم ديال بلدان
تصنيف:تأسيسات د 1873 ف ؤقيانوسيا
بهائية

**لبهائية** ولا **لإيمان لبهائي** (ب لفارسية *بهائیت*) وهو من ديانات توحيدية لي بانت هادي 200 عام ف إيران على يد واحد راجل سميتو بهاء الله.
تصغير|نجمة نتاع لبهائيين

## معتقدات ف لبهائية
لبهائية دين كيخلط بين ديانة لإبراهيمية و لهندية و لمدهب شيعي.

كيأمنو لبهائيين بلي الله واحد و ما كاينش رب من غيرو. و كيأمنو بلي الله سيفط رسل من زمان لزمان لبداية بكريشنا، بودا، موسى، عيسى و محمد، حتى لتالي فيهم و لي هو بهاء الله. و بلي لبهائية جات باش توحد أتباع هاد رسل كاملين، و بلي لمسلم ولا لمسيحي ولا لبودي ولا لهندوسي ولا ليهودي كلهم ف الأصل بهائيين، و بلي لبهائية رسالة كتكمل رسائل و لا ديانات لخرين.

## تاريخ ديال لبهائية

### لبابية
هي حركة و لا ديانة بانت ف شيراز ( إيران) حيت مول هاد لحركة لي تسمى ب لباب قال بلي غا يجي شخص لي هاز لحق بين يديه، و بشر بلي بهاء الله غا يجي باش يخلي لعالم واحد.

### بهاء الله
بهاء الله هو لقب ديالو، و سميتو لحقيقية هي حسين علي نوري. دّاعا بلي هو شخص لي بشر بيه لباب، و بدا دعوة ديالو ف إيران، ف فترة لي كانت إيران ضعيفة ف نص نتاع لقرن 19 ف لعهد نتاع لقاجارييين. و لكن ما طولش حتى نفاوه من إيران، و مشا كمل حياتو ف لإمبراطورية لعتمانية، و لكن موراها مباشرة دخلوه لحبس حتى تماك و موراها مات.
تصغير|بهاء الله مؤسس نتاع ديانة لبهائية

### لبهائية حتى ليوم
مور ما مات بهاء الله، خدا لولد ديالو عبد لبهاء عباس لمهمة، و بدا كيدير الدعوة برّا د إيران و شرق لوسطاني. نشر لبهائية ف ميريكان و ؤروبا، و كتب بزاف نتاع لبريات ل لملوك و حكام نتاع دول باش يأمنو ب دين جديد. مع لوقت بداو كيبانو بزاف نتاع لمؤسسات و تجمعات لبهائية، و تطور داكشي لإنتخاب شكون يكون لوالي نتاع لبهائية.
[تصغير|مضاهرة نتاع لبهائيين ف [لبريزيل]]

## لبهائيين و شحال بيهم
كيوصل عدد نتاع لبهائيين ف لعالم ل 7 مليون واحد. كيتعرضو لبهائيين ل لقمع ف دول بزاف، منهم إيران لي منين وقعات تورة نتاع دستور لفارسي ف عام 1906، دستور حرم لبهائيين من بزاف نتاع لإمتيازات. و مور تورة لإسلامية ف إيران 1979، تحكم على 200 واحد من لبهائيين بالإعدام و لعدد ديالهم ف إيران دابا تقريبا 260 ألف واحد.
[تصغير|تصويرة نتاع نسا بهائيين ف [إيران ف عام 1923]]

## مصادر


تصنيف:دين
تصنيف:إيران
تصنيف:دين إبراهيمي
منتزه عين ذهيبة

**منتزه عين ذهيبة** هو منتزه حضري ف مدينة الحاجب، كان عبارة على عين د لما تهيئات و رجعات منهتزه تايجيو ليه السياح و تايزوروه السكان د لمدينة باش يفوّجو على راسهم. هاد المنتزه، تدار على مساحة 5 د لهكتارات، تايتوفر على بلايصة د لمشي و الرياضة، و التنزه و الپيكنيك، و لألعاب ديال الدراري الصغار، و طواليطات، و پاركينڭ. هاد المنتهز تصاوب ف 2 د لأشطر، الشطر اللول تخصصات ليه ميزانية 18 مليون درهم، و الشطر التاني ميزانية 14 مليون و 236 ألف درهم، ب شراكة بين مجلس جهة فاس مكناس و عمالة إقليم الحاجب و جماعة الحاجب.

## معرض التصاور

فيشي:Aïn Dhiba Park in El Hajeb City 2.jpg
فيشي:Aïn Dhiba Park in El Hajeb City 3.jpg
فيشي:Aïn Dhiba Park in El Hajeb City 4.jpg


## مصادر

تصنيف:بلايص د السياح ف لمغريب
نݣيرولمود

**نݣيرولمود** (بلپالاوية: **Ngerulmud**)، هي لعاصيما ديال پالاو و لبلاصة اللي فيها لحكومة د لبلاد. هي بلاصة مبدّلا على لعواصم لاخرين ف لعالم، حيت هي ماشي مدينة، و ماتيسكن فيها تا واحد، و إنما غي بلاصة فيها لباطيمات د لحكومة ف وسط الطبيعة حدا لبحر. لمنطقة اللي فيها نݣيرولمود سميتها ميليكيوك، و تيسكن فيها 318 لواحد.

نݣيرولمود جات على لمحيط لمهدّن، ف لغرب د لجزيرة د بابلدواب، اللي هي أكبر جزيرة ف پالاو. هي لعاصيما د لبلاد من 2006. قبل من داكشي، كانت لعاصيما هي مدينة كورور، اللي هي أكبر مدينة ف پالاو (تيسكن فيها 14.000 واحد).
## مصادر


تصنيف:پالاو
تصنيف:عواصم ديال بلدان
تصنيف:تأسيسات د عوام 2000 ف پالاو
تصنيف:تأسيسات د 2006 ف ؤقيانوسيا
رڭراڭا

تصغير|زاوية رڭراڭا، لي مدفون فيها واحد من لأوليا الصالحين
**الرڭراڭا** هما قبيلة من فرع قبايل مجموعة مصمودة الأمازيغية. وهما من قبيلات ثلاتة لي كونو ناس مدينة الصويرة فالمغريب. كانو ساكنين في دواوير نواحي جبل الحديد و هما لولين لي دخّلو الإسلام لمنطقة شياظمة وحتى المغريب على ما قالو بعض الرويات. السمية ديال رڭراڭا كيعني بنادم صحيح جسديا و روحيا و كتعني حتى البركة. وتشهرو بهاد السمية حيتاش بالفضل ديالهم لإسلام دخل للمنطقة.

و كتبدا قصة رڭراڭا في التراث لي جا من عند الناس لقدام. سبعة رجال من الشياظمة مشاو لمكة وتلاقاو بالرسول محمد، ورجعو ل لمغريب بدين جديد لي هو الإسلام و نشروه ف لبلاد.

وعلى ما قالو ناس زمان بيلا هاد سبعة رجال كان أصلهم من عايلات مسيحية جاو جدودهم من  أوروپا ف باطو ل تانسيفت، و كانو ربعات رجال؛ **أمج** و **علقمة** و **أردن** و **أرتن**، و تفرقو في المنطقة وستقرو من بعد ولاو كثار.

## مصادر

تصنيف:الصويرة
تصنيف:قبيلة مغريبية
رضا دليل

**رضا دليل** (مزيود ف 3 ماي 1978، توفى ف 24 مارس 2024) كان صحافي و كاتب مغريبي.

## حياتو
رضا دليل تولد ف الدارلبيضا و خدا ليصونس ف تدبير لبيزنيس من جامعة لأخوين. من بعد شد لمنصب ديال مدير التحرير ف لمجلة السيمانية *Le Temps*. ف 2014، صدرات روايتو اللولة *Le Job*. ف نفس لعام ربح جايزة لمامونية لأدابية *La Mamounia*، لي كاتعطى ل أحسن رواية ب لفرانساوية ف لعام. ف دجنبر د نفس لعام، ربح جايزة ڭرو صيل Prix Gros Sel. الصحافة هضرات عليه بزاف بعد النجاح د الرواية ديالو.

ف 2015، ساهم ف مجموعة قيصاصية ب عنوان Auteurs à 100% لي نشراتها Éditeurs de talents. لأرباح من لمبيعات د لكتاب تعطاو ل جمعية "طفولة مغرب مستقبل" Enfance Maghreb Avenir.

توفى دليل ف الرباط على عمر د 45 عام، بعدما كان كيعاني من مرض طويل من 2020 لي بسبابو دار عمليات جراحية.

## مصادر

تصنيف:زيادة 1978
تصنيف:ناس تزادو ف الدار البيضا
تصنيف:وفيات 2024
تصنيف:ناس توفاو ف الرباط
تصنيف:صحافيين ؤ صحافيات مغاربا
تصنيف:ناس د الدار البيضا